ગૂડ્સ એન્ડ સર્વિસીસ ટેક્સ (જીએસટી)ને આજે મધરાતે 12 વાગ્યાના ટકોરા પડતાં જ દેશભરમાં લાગુ કરી દેવામાં આવી છે. એક રાષ્ટ્ર, એક કરની આ નવી વ્યવસ્થાને લાગુ કરવાના અવસરને કેન્દ્રની નરેન્દ્ર મોદી સરકારે ઐતિહાસિક ગણાવ્યો હતો અને એ માટે તેણે સંસદભવનના સેન્ટ્રલ હોલમાં આજે મધરાતે વિશેષ સત્ર બોલાવ્યું હતું. આ સત્રમાં રાષ્ટ્રપતિ પ્રણવ મુખરજી, ઉપરાષ્ટ્રપતિ હામીદ અંસારી, વડાપ્રધાન નરેન્દ્ર મોદી, કેન્દ્રીય નાણાંપ્રધાન અરુણ જેટલી સહિત કેન્દ્રીય પ્રધાનમંડળના સભ્યો, કેન્દ્રિય શાસક ભાજપના પ્રમુખ અમિત શાહ, ભાજપના વરિષ્ઠ નેતા એલ.કે. અડવાણી, રાષ્ટ્રવાદી કોંગ્રેસ પાર્ટીના પ્રમુખ શરદ પવાર તથા અન્ય મહાનુભાવો ઉપસ્થિત રહ્યાં છે. આજના સત્ર માટે ખાસ મહેમાનોને પણ આમંત્રિત કરવામાં આવ્યા હતા. ઉદ્યોગપતિ રતન ટાટા પણ ઉપસ્થિત હતા.